Olíubíll í hremmingum við Andakílsárvirkjun Bílstjóri olíubíls frá Olíudreifingu lenti í hremmingum upp við stíflu Andakílsárvirkjunar fyrir skömmu . Var bíllinn að fylla á vinnutæki sem þar voru til staðar . Í stað þess að aka eftir vegarslóða þá valdi ökumaðurinn að aka eftir mosagrónum hrygg upp að stíflunni þar sem hann ætlaði að snúa við . Ekki vildi betur til en svo að bíllinn festist í lausum jarðvegi sem er undir mosanum en þar undir eru einnig í jörðu timburrörin frá stíflunni og niður að virkjun . Bíllinn var því kyrrsettur , olíu dælt af honum í annan bíl og einn af stærstu krönum landsins fenginn til að hífa hann lóðrétt upp og á öruggari stað þaðan sem bílnum var ekið burtu . Leki kom að lögn virkjunarinnar og var vatni hleypt í Andakílsá meðan skemmdir voru kannaðar . Að sögn Eiríks Hjálmarssonar , upplýsingafulltrúa Orkuveitu Reykjavíkur hefði skaðinn af skemmdum þessum orðið miklu meiri en raun bar , en til stóð að hefja viðgerð á annarri af aðrennslispípum virkjunarinnar nokkrum dögum síðar .